**Liv Løberg** (født 28. mai 1949) er en norsk helsefagarbeider og tidligere organisasjonsleder og politiker for FrP.

Hun jobbet som administrasjonssjef i Statens autorisasjonskontor for helsepersonell da hun i 2010 ble avslørt for å ha forfalsket alle sine egne vitnemål. I 2012 ble hun dømt til 14 måneders fengsel for grovt bedrageri. Løberg hadde også flere politiske verv for FrP, blant annet som vararepresentant til Stortinget og partiets ordførerkandidat i Vestby i 2007.

Utdannelse og karriere
----------------------

Løberg fullførte ikke gymnaset. Hun har et års utdannelse som hjelpepleier (senere kalt helsefagarbeider) tatt ved Aker sykehus i 1969. Løberg bodde flere år i Storbritannia før hun flyttet tilbake til Norge. Som hun senere forklarte fikk hun i 1994 jobb som trygdesjef ved St. Hanshaugen-Ullevål trygdekontor på grunnlag av forfalskede dokumenter, og hadde denne stillingen til 1998. Hun var personalsjef ved Meteorologisk institutt 1998–2000 og økonomisjef ved Oslo ortopediske universitetsklinikk, før hun ble divisjonsdirektør ved Laboratoriemedisinsk divisjon ved Ullevål universitetssykehus. I 2004 gikk hun over i stilling som spesialrådgiver, før hun ble ansatt som kontorsjef ved Norges veterinærhøgskole. Hun var kontorsjef ved Institutt for produksjonsdyrmedisin 2007–2008 og administrasjonssjef ved Statens autorisasjonskontor for helsepersonell fra 2008 til 2010, da hun sluttet i stillingen etter avsløringen om at hun hadde forfalsket alle sine vitnemål og kvalifikasjoner.

Løberg har vært vararepresentant til Stortinget. Hun var tidligere medlem av kommunestyret i Vestby og fylkestinget i Akershus, nestleder i Akershus Fremskrittsparti og partiets ordførerkandidat i Vestby i 2007.

Straffesak og dom
-----------------

I juni 2010 avslørte avisen *VG* at Løberg hadde forfalsket to engelske og ett norsk vitnemål. Dette gjaldt blant annet vitnemål fra London School of Economics og Norges Handelshøyskole. Løberg innrømmet forfalskningen. Hun sa samtidig opp sin stilling som administrasjonssjef i Statens autorisasjonskontor for helsepersonell (SAFH), trakk seg fra alle verv i FrP, og ble deretter sykemeldt.

I 2011 ble Løberg tiltalt for bedrageri, dokumentforfalskning og falsk forklaring for offentlig myndighet. I tillegg tok påtalemyndigheten forbehold om inndragning.

24. april 2012 ble Liv Løberg av Oslo tingrett enstemmig dømt til fengsel i ett år og to måneder, hvorav fem måneder betinget. Hun ble dømt for å ha forfalsket vitnemål for å skaffe seg lederjobber, samt for grovt bedrageri. Hun fikk også inndratt én million kroner.

Referanser
----------

1. ↑  Liv Løberg dømt til fengsel i 14 måneder
2. 1 2  Rasch, Jonas Sverrisson (25. juni 2010). «Eks-arbeidsgivere skuffet over at hun ikke gjorde en god jobb». *dagbladet.no* **(norsk)**. Besøkt 5. desember 2021.
3. ↑  «Liv Løberg». Stortinget.no.
4. ↑  Liv Løbergs CV på FrP.no
5. ↑  Halvorsen, Eli (25. juni 2010). «Vestby-politiker innrømmer juks». *Moss Avis* **(norsk)**. Besøkt 5. desember 2021.
6. ↑  Helsetopp sier opp sin stilling- Aftenposten.no
7. ↑  Tv2.no Løbergs CV hos FrP.no før avsløring (skjermdump)
8. ↑  «Tiltalen mot Liv Løberg klar» **(norsk)**. NTB. 14.04.2011. Besøkt 11.06.2011.
9. ↑  «Liv Løberg dømt til 14 måneders fengsel». VG. 24.04.2012. Besøkt 24.04.2012.

Eksterne lenker
---------------

* (no) Liv Løberg hos Stortinget Rediger på Wikidata

* (no) Liv Løberg hos Norsk senter for forskningsdata politikerarkiv (nedlagt) Rediger på Wikidata

  


|  |  |
| --- | --- |
| Oppslagsverk/autoritetsdata | Stortinget
 |